আমার জীবনে বর্ষার গুরুত্ব এবং বর্ষাকালের মোহময় আনন্দ বলেকয়ে শেষ করা যাবে না। ফরিদপুরের সদরপুর উপজেলার দু-একটি বাড়ি, দু-একটি স্থান ও একটি মাত্র রাস্তায় কোনো দিন বন্যার পানি উঠতে দেখিনি। বাকি এলাকা বানের পানিতে তলিয়ে যেত। ঘরের মধ্যে একহাঁটু পানি, উঠানে কোমরপানি এবং বাড়ির সামনের সমতল ভূমিতে অথৈ পানির মধ্যে ছোট্ট ডিঙি নৌকা নিয়ে সিন্দাবাদের মতো ভাবসাব করা দুরন্ত কিশোর বেলার স্মৃতি আজও আমায় তাড়িয়ে বেড়ায়। বর্ষাকালের হিজল-তমাল ও কদমফুলের বাহারি রং; শত শত প্রজাতির দেশি মাছের সমারোহ এবং বর্ষাকেন্দ্রিক অর্থনীতির হাঁকডাক আমরা আগেভাগে টের পেয়ে যেতাম চৈত্রের আবহাওয়ার গতি ও প্রকৃতি দেখে।